8. juli 2021

**Tag de gode vaner med**

**på campingferien**

*Campingpladser langs Gudenåen eksperimenterer med affaldssortering*

Derhjemme er vi ved at være vant til at sortere affaldet i flere sektioner. Nu skal det være nemt at tage de gode vaner med på campingferie, så derfor laver en række campingpladser langs Gudenåen forsøg sammen med Greenways.dk.

* At campingpladserne meget gerne vil være mere bæredygtige, fandt vi ud af sidste år, da vi gennemførte forprojektet ”Den bæredygtige campingplads” sammen med Isabellafonden. Konklusionen var bl.a., at affaldssortering er et rigtig godt sted at starte. Det kan nemlig være en fordel for både klimaet og for campingpladsernes image, siger Mia Bay fra Greeways.dk.

Skal vi være gode til at sortere, skal det helst være enkelt og lettilgængeligt. Og med det in mente, går forsøget ud på, at affaldet nu ikke skal sorteres på centrale skraldepladser – hvor ting og sager måske allerede har været blandet sammen – men derimod helt tæt på teltet, hytten eller campingvognen.

Ved hver enhed bliver det muligt at sortere i tre sektioner, og undervejs laver Greenways.dk en spørgeundersøgelse blandt campisterne.

* Vi vil gerne vide, om det fungerer godt, så vi måske kan udbrede ideen til alle pladser langs Gudenåen – eller endda i hele landet, siger Mia Bay, der netop i disse dage forsyner pladserne med spande-sæt.

Børnene går forrest

Peter Dalsgaard fra Eventsupport alias AffaldsAgent Skraldgrin sørger for, at også børnene kan se sporten i at sortere affald. I form af kort med forslag til ”affaldslege” inspireres de helt unge campinggæster til at lære om affald gennem leg og snak. Kortene uddeles på udvalgte campingpladser i Søhøjlandet.

* Mange børn er vant til at være ”affaldsdetektiver” i både børnehaven og skolen, og i sommerferien vil de nok synes, at det er skægt at bruge deres viden. Og måske endda dele den med de knap så kloge forældre, griner Peter Dalsgaard.

Billedtekster:

Hvad skal i hvilken spand? På Birkhede Camping i Ry er de klar til at gøre erfaringer med affaldssortering. Tina Dideriksen tog imod affaldsspandene.

Tina Grønborg Jensen tog imod affaldsspandene på Skyttehusets Outdoor Camp. Cecilie Danielsen, praktikant hos Greenways.dk, var med til overleveringen.